Zagreb, 25. siječnja 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom vlastitih saznanja mogućeg sukoba interesa dužnosnika Karla Starčevića, gradonačelnika Grada Gospića,** na 36. sjednici, održanoj 25. siječnja 2019.g., donosi sljedeću

**ODLUKU**

**Postupak protiv dužnosnika Karla Starčevića, gradonačelnika Grada Gospića, neće se pokrenuti vezano za navode neanonimne prijave koji se odnose na postupak usvajanja Odluke o donošenju VI. Izmjena i dopuna Prostornog plana uređenja Grada Gospića, donesene od Gradskog vijeća Grada Gospića dana 16. travnja 2018.g., obzirom da nisu utvrđene okolnosti iz kojih bi proizlazilo da je u postupanju dužnosnika došlo do povrede odredaba ZSSI-a.**

Obrazloženje

U Povjerenstvu je dana 5. veljače 2018.g. pod brojem 711-U-459-P-45/18-01-3 zaprimljena neanonimna prijava mogućeg sukoba interesa podnesena protiv dužnosnika Karla Starčevića, gradonačelnika Grada Gospića,povodom koje se vodi predmet P-45/18.

U navedenoj prijavi se u bitnome navodi da se na sjednici Gradskog vijeća Grada Gospića održanoj dana 31. siječnja 2018.g., što je vidljivo i na službenim internetskim stranicama Grada Gospića, raspravljalo o Odluci o donošenju 6. izmjena i dopuna Prostornog plana uređenja Grada Gospića, ali da navedenu Odluku Gradsko vijeće nije usvojilo. Nadalje se navodi da se istom Odlukom predlaže proširenje građevinskog područja za gospodarsku namjenu u naselju Donje Pazarište, koje se odnosi na zemljište na kojem je izgrađeno postrojenje trgovačkog društva Ličanka - proizvodnja pića d.o.o., u vlasništvu dužnosnika Karla Starčevića, a koji do dana podnošenja prijave nije postupio u smislu obveze propisane člankom 16. stavkom 1. ZSSI-a odnosno nije prenio pravo upravljanja na temelju vlasništva nad poslovnim udjelom u trgovačkom društvu na povjerenika ili drugu osobu, premda je na to više puta na sjednicama bio upozoren od strane pojedinih članova Gradskog vijeća Grada Gospića.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 1. podstavkom 43. ZSSI-a propisano je da su gradonačelnik i njegovi zamjenici dužnosnici u smislu odredbi ZSSI-a, stoga je i dužnosnik Karlo Starčević povodom obnašanja dužnosti gradonačelnika Grada Gospićaobvezan postupati sukladno odredbama ZSSI-a.

Povjerenstvo je radi provjere osnovanosti i vjerodostojnosti navoda iz zaprimljene neanonimne prijave u svrhu ocjene njezine vjerodostojnosti i osnovanosti te donošenja odluke o tome postoje li okolnosti koje ukazuju na moguću povredu odredbi ZSSI-a, izvršilo uvid u javne registre.

Uvidom u podatke nadležnog sudskog registra Trgovačkog suda u Rijeci, utvrđeno je da je pod matičnim brojem subjekta 040317847 upisano trgovačko društvo društva Ličanka - proizvodnja pića d.o.o., kojem je jedna od dva osnivača dužnosnik Karlo Starčević, što je utvrđeno usporedbom podataka o OIB-u koje je dužnosnik naveo u izvješću o imovinskom stanju koje je podnio Povjerenstvu povodom stupanja na dužnost gradonačelnika Grada Gospića. Dužnosnik ujedno obavlja funkciju direktora navedenog trgovačkog društva, ovlaštenog na zastupanje pojedinačno i samostalno od 9. siječnja 2015.g. Drugi osnivač navedenog trgovačkog društva je ………………, bračni drug dužnosnika, što je također utvrđeno usporedbom podataka iz sudskog registra s podacima koje je dužnosnik naveo o članovima svoje obitelji u izvješću o imovinskom stanju.

Povjerenstvo je zatražilo i očitovanje od Grada Gospića dopisom Broj: 711-I-343-P-45/18-02-17 od 12. ožujka 2018.g. na okolnosti je li na sjednici Gradskog vijeća Grada Gospića u 2018.g. donesena Odluka o donošenju VI. Izmjena i dopuna Prostornog plana uređenja Grada Gospića, tko je predložio njezino donošenje kao i da obrazloži zašto se pristupilo donošenju navedene Odluke te odnosi li se njezin sadržaj i na proširenje građevinskog područja za gospodarsku namjenu na zemljište na kojem se nalaze proizvodni objekti trgovačkog društva Ličanka - proizvodnja pića d.o.o., zajedno sa pozivom za dostavu dokumentacije, što uključuje akt kojim se inicirala potreba izmjene i dopune Prostornog plana uređenja Grada Gospića, nacrt Odluke o donošenju VI. Izmjena i dopuna Prostornog plana uređenja Grada Gospića te zapisnik sa sjednice Gradskog vijeća Grada Gospića na kojoj se raspravljalo o donošenju iste.

Na zahtjev Povjerenstva, Grad Gospić očitovao se dopisom, KLASA: 041-01/18-01/1, URBROJ: 2125/01-05-18-2 od 26. ožujka 2018.g. u kojem se navodi da prema odredbi članka 85. Zakona o prostornom uređenju i gradnji („Narodne novine“ broj 153/13. i 65/17.) svatko može inicirati izradu prostornog plana lokalne razine (grad, općina) te da je gradonačelnik odnosno općinski načelnik dužan najmanje jednom u kalendarskoj godini izvijestiti predstavničko tijelo (gradsko odnosno općinsko vijeće) o zaključcima stručne analize zaprimljenih zahtjeva za izradu plana ili izmjene i dopune plana. U očitovanju se navodi da se izradi navedenog Prostornog plana pristupilo temeljem pojedinačnih zahtjeva fizičkih i pravnih osoba te zbog interesa Grada Gospića da za potrebe ostvarenja javnih i društvenih sadržaja osigura potrebne prostorno-planske preduvjete.

Odluku o izradi VI. Izmjena i dopuna Prostornog plana uređenja Grada Gospića donijelo je Gradsko vijeće Grada Gospića na sjednici održanoj dana 10. svibnja 2016.g. („Službeni vjesnik Grada Gospića“ broj 3/16.). Razlozi zbog kojih se pristupilo njegovoj izradi sadržani su u članku 3. te obuhvaćaju noveliranje i provjeru usklađenosti tekstualnog dijela plana s novim potrebama i promjenama stanja u prostoru, ispravak odredbi za provođenje plana koji se odnose na korekciju pogrešaka nastalih pri prethodnim izmjenama u odnosu na preklapanje i ponavljanje numeracije pojedinih članaka, proširenje građevinskog područja za potrebe Memorijalnog centra Nikola Tesla u Smiljanu, planiranje zone sporta i rekreacije u Ribniku, proširenje građevinskog područja za gospodarsku namjenu u naselju Donje Pazarište, prema privatnom zahtjevu, proširenje postojećeg groblja kod crkve Gospe Karmelske u Smiljanu te prenošenje elektroničkog oblika plana u službenu kartografsku projekciju države.

Ističe se u očitovanju da je točka 5. proširenje građevinskog područja za gospodarsku namjenu u naselju Donje Pazarište uvrštena na prijedlog trgovačkog društva Ličanka - proizvodnja pića d.o.o. od 1. ožujka 2016.g. Grad Gospić napominje da nacrt konačnog prijedloga prema članku 105. Zakona o prostornom uređenju i gradnju utvrđuje gradonačelnik te da je Prijedlog Odluke o izradi VI. Izmjena i dopuna Prostornog plana uređenja Grada Gospića utvrdio gradonačelnik i isti sukladno članku 37. Poslovnika Gradskog vijeća Grada Gospića, kao ovlašteni predlagatelj, uputio u postupak donošenja Gradskom vijeću Grada Gospića. Na svojoj 7. sjednici od 31. siječnja 2018.g. Gradsko vijeće je Prijedlog odluke vratilo na doradu, o čemu je Grad Gospić priložio zapisnik sa navedene sjednice.

Očitovanju prileži i Odluka o izradi VI. Izmjena i dopuna Prostornog plana uređenja Grada Gospića od 10. svibnja 2016.g., koja sadržava pravnu osnovu za izradu i donošenje plana, razloge za donošenja plana, obuhvat plana, sažetu ocjenu stanja, ciljeve i programska polazišta plana, popis javnopravnih tijela i drugih korisnika koji trebaju sudjelovati u izradi plana, planirani rok izrade i dr.

U priloženom dopisu trgovačkog društva Ličanka - proizvodnja pića d.o.o. od 1. ožujka 2016.g. upućenog Gradu Gospiću navodi se da je podnositelj po predaji zahtjeva za dogradnju proizvodnog pogona Pivovare Ličanka ostao zatečen činjenicom da je građevinsko područje na u tom dopisu navedenim katastarskim česticama na kojima se namjerava izvršiti navedena dogradnja umanjeno na dužinu od 50 metara od ceste pri urbanizaciji katastarske općine Donje Pazarište. Podnositelj ističe da je gradnjom Pivovare Ličanka kao investitor uložio sredstva u prenamjenu čestica iz poljoprivrednog u građevinsko zemljište, za što je ishodio dokument o prenamjeni od 24. travnja 1997.g., ali je prilikom izrade Generalnog urbanističkog plana 2007.g. netko svojim postupanjem zanemario navedeni dokument, čime mu je učinjena šteta te iznosi da proširenjem građevinskog područja namjerava povećati proizvodnju i nova zapošljavanja te stoga predlaže po hitnom postupku riješiti nastali problem.

Gradonačelnik Grada Gospića dopisom, KLASA: 350-02/16-01/7, URBROJ: 2125/01-02-18-65 od 9. siječnja 2018.g. dostavio je Gradskom vijeću Grada Gospića Prijedlog Odluke o donošenju VI. Izmjena i dopuna Prostornog plana uređenja Grada Gospića, koji sadrži i točku 5. Proširenje građevinskog područja za gospodarsku namjenu u naselju Donje Pazarište. Navedeni dopis potpisala je, po ovlaštenju, dužnosnica Kristina Prša, zamjenica gradonačelnika Grada Gospića.

Nadalje, iz izvatka sa 7. sjednice Gradskog vijeća Grada Gospića od 31. siječnja 2018.g. proizlazi kako se pod točkom 5. Dnevnog reda raspravljalo o usvajanju Prijedloga Odluke o donošenju VI. Izmjena i dopuna Prostornog plana uređenja Grada Gospića. Na navedenoj sjednici bio je prisutan dužnosnik Karlo Starčević, a pod navedenom točkom 5. izvjestitelj predlagatelja gradonačelnika Grada Gospića bio je ……………., predstavnik stručnog izrađivača trgovačkog društva Arhingtrade d.o.o.

U zapisniku se pod tom točkom navodi da je na prijedlog člana Gradskog vijeća Petra Krmpotića, koji je u ime Kluba vijećnika Hrvatske demokratske zajednice, Hrvatske seljačke stranke i Hrvatske stranke prava Ante Starčević predložio da se predložena točka skine s Dnevnog reda sjednice i da se u hitnom roku sazove sljedeća sjednica Gradskog vijeća Grada Gospića, s time da se prije održavanja iste svim članovima Gradskog vijeća dostavi grafički prikaz i kompletni materijal vezan za tu točku Dnevnog reda, sa 9 glasova „za“ i 8 glasova „protiv“ Gradsko vijeće Grada Gospića donijelo odluku da se predmetna točka skine s Dnevnog reda te sjednice.

Povjerenstvo utvrđuje da je Gradsko vijeća Grada Gospića na sjednici održanoj dana 16. travnja 2018.g. donijelo Odluku o donošenju VI. Izmjena i dopuna Prostornog plana uređenja Grada Gospića, koja je sadržajno potpuno jednaka Prijedlogu Odluke o donošenju VI. Izmjena i dopuna Prostornog plana uređenja Grada Gospića koja je Gradskom vijeću dostavljena dopisom od 9. siječnja 2018.g.

Člankom 4. stavkom 2. ZSSI-a propisano je da je član obitelji dužnosnika u smislu ovog Zakona je bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika. Stavkom 5. istog članka ZSSI-a propisano je da su povezane osobe u smislu tog Zakona članovi obitelji dužnosnika te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka Zakona propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali. Stavkom 3. istog članka Zakona propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana. Stavkom 4. istog članka Zakona propisano je da građani imaju pravo biti upoznati s ponašanjem dužnosnika kao javnih osoba, a koje su u vezi s obnašanjem njihove dužnosti.

Člankom 7. stavkom 1. podstavkom c) ZSSI-a propisano je da dužnosnici ne mogu zlouporabiti posebna prava dužnosnika koja proizlaze ili su potrebna za obavljanje dužnosti.

Povjerenstvo je uvidom u Registra dužnosnika koji ustrojava i vodi utvrdilo da dužnosnik Karlo Starčević obnaša dužnost gradonačelnika Grada Gospića od 12. lipnja 2017.g. te da prije tog razdoblja nije obnašao bilo koju drugu dužnost iz članka 3. ZSSI.-a.

U odnosu na navode prijave koji se odnose na propust prijenosa upravljačkih prava na povjerenika, Povjerenstvo utvrđuje da je u predmetu P-381/17 odlukom od 8. lipnja 2018.g. Broj: 711-I-1203-P-381-17/18-11-18 pokrenulo postupak protiv dužnosnika zbog mogućih povreda članka 14. stavka 1. ZSSI-a, koje proizlaze iz istovremenog obnašanja navedene dužnosti počevši od 12. lipnja 2017.g. te obavljanja funkcije direktora trgovačkog društva LIČANKA – PROIZVODNJA PIĆA d.o.o. iz Donjeg Pazarišta i funkcije prokurista trgovačkog društva PIVOVARA LIČANKA d.o.o. iz Zagreba te zbog mogućih povreda članka 16. stavka 1. ZSSI-a, koje proizlaze iz propusta prijenosa upravljačkih prava na temelju udjela u vlasništvu (temeljnom kapitalu) trgovačkog društva LIČANKA–PROIZVODNJA PIĆA d.o.o. i trgovačkog društva PIVOVARA LIČANKA d.o.o. na povjerenika. Stoga se navodi prijave u tom dijelu neće ispitivati u okviru odlučivanja u ovome predmetu.

U odnosu na Odluku o donošenju VI. Izmjena i dopuna Prostornog plana uređenja Grada Gospića, iz očitovanja Grada Gospića proizlazi da je Gradsko vijeće Grada Gospića u 2016.g. odlučilo da će se pristupiti izradi Prostornog plana. Kao jedan od razloga za pristupanje izradi navedeno je i proširenje građevinskog područja za gospodarsku namjenu u naselju Donje Pazarište, što je prema navodima Grada Gospića očitovanja predložilo trgovačko društvo LIČANKA – PROIZVODNJA PIĆA d.o.o., u kojem udio u vlasništvu ima dužnosnik Karlo Starčević, zahtjevom od 26. veljače 2016.g., sukladno odredbama Zakona o prostorom uređenju i gradnju koji propisuje da svatko može inicirati izradu prostornih planova jedinica lokalne samouprave. U tom zahtjevu koji je potpisao direktor navedenog trgovačkog društva Karlo Starčević predlaže se prenamjena poljoprivrednog zemljišta u građevinsko zemljište na kojem trgovačko društvo LIČANKA – PROIZVODNJA PIĆA d.o.o. obavlja gospodarsku djelatnost. a u svrhu povećanja proizvodnje i novih zapošljavanja. Navedena Odluka da se pristupa donošenju VI. Izmjena i dopuna Prostornog plana uređenja Grada Gospića i zahtjev su iz 2016.g. odnosno razdoblja prije nego je dužnosnik izabran na navedenu dužnost gradonačelnika Grada Gospića, slijedom čega je potreba donošenja navedenog Prostornog plan utvrđena prije dužnosnikova stupanja na dužnost te se pristupanje donošenju ne može dovesti u vezu s dužnosnikovim obnašanjem dužnosti gradonačelnika Grada Gospića.

Potom je dužnosnica Kristina Prša, zamjenica gradonačelnika Grada Gospića, po ovlaštenju gradonačelnika Grada Gospića, a nakon što je utvrdila tekst, dopisom uputila Gradskom vijeću Grada Gospića na usvajanje u daljnju proceduru Prijedlog Odluke o donošenju VI. Izmjena i dopuna Prostornog plana uređenja Grada Gospića. Iz zapisnika sa sjednice Gradskog vijeća Grada Gospića od 31. siječnja 2018.g. na kojoj se raspravljalo o navedenoj tematici i kojoj je bio nazočan dužnosnik Karlo Starčević, odlukom većine članova Gradskog vijeća skinuta je točka 5. Dnevnog reda sjednice pod kojom se raspravljalo o istoj tematici s prijedlogom da se o tome što prije sazove nova sjednica na kojoj će se raspravljati o Prijedlogu odluke, ali tek nakon što svim članovima Gradskog vijeća bude dostavljen grafički prikaz i kompletni materijal vezan za tu točku Dnevnog reda. Iz navedenog zapisnika nije utvrđeno da bi dužnosnik Karlo Starčević sudjelovao u raspravi o toj točki Dnevnog reda, a kao osoba koja će o istoj izvijestiti naveden je …………., predstavnik stručnog izrađivača trgovačkog društva Arhingtrade d.o.o. te je nakon toga Gradsko vijeće Grada Gospića na sjednici održanoj 16. travnja 2018.g. donijelo Odluku o donošenju VI. Izmjena i dopuna Prostornog plana uređenja Grada koja je sadržajno potpuno jednaka tom Prijedlogu Odluke.

Dužnosnik je vlasnik udjela u trgovačkom društvu LIČANKA – PROIZVODNJA PIĆA d.o.o., a vlasnik drugog poslovnog udjela je njegov bračni drug, te se navedeni poslovni subjekt slijedom ove okolnosti opravdano može smatrati s dužnosnikom interesno povezanom osobom.

U konkretnome slučaju Odluka o donošenju VI. Izmjena i dopuna Prostornog plana uređenja Grada Gospića donijeta je u razdoblju u kojem dužnosnik obnaša dužnost gradonačelnika Grada Gospića te se njome predviđa proširenje građevinskog područja u naselju Donje Pazarište, iz čega za trgovačko društvo LIČANKA – PROIZVODNJA PIĆA d.o.o. proizlazi neposredan interes u vidu mogućeg proširenja proizvodnje prenamjenom zemljišta iz poljoprivredne namjene u građevinsku, te time posredno i za dužnosnika.

Obzirom da je navedenu Odluku donijelo Gradsko vijeće Grada Gospića u travnju 2018.g., i to u tekstu koji je predložila na usvajanje dužnosnikova zamjenica dopisom upućenim Gradskom vijeću od 9. siječnja 2018.g. za sjednicu Gradskog vijeća održanu 31. siječnja 2018.g. na kojoj je donesena odluka o odgodi raspravljanja o toj tematici iz proceduralnih razloga, a kao osoba zadužena za izvještavanje o istom bio je određen ………………., predstavnik stručnog izrađivača trgovačkog društva Arhingtrade d.o.o., proizlazi da članovi Gradskog vijeća nisu većinom glasova mijenjali sadržaj iste Odluke u odnosu na onaj koji je u proceduru donošenja uputila dužnosnikova zamjenica.

Imajući sve navedeno u vidu, utvrđenje potrebe izmjene Prostornog plana te sam postupak donošenja i radnje koje su mu prethodile, proizlazi da se dužnosnik izuzeo od postupanja prilikom njegova donošenja koje spada u njegovu nadležnost, čime je poduzeo radnje zaštite vlastite vjerodostojnosti i integriteta u situaciji sukoba interesa, u kojoj se našao nakon stupanja na dužnost gradonačelnika Grada Gospića, uslijed realiziranja poslovnih aktivnosti započetih prije stupanja na navedenu dužnost upravo u svrhu donošenja novog Prostornog plana, a koje je poduzeo u svojstvu zakonskog zastupnika pravne osobe koje je inicirala pojedinačni zahtjev, što je pravna osoba, kao i svaka druga zainteresirana fizička i pravna osoba, bila legitimirana učiniti.

Stoga nije utvrđeno da bi dužnosnik Karlo Starčević u postupku donošenja Odluke o donošenju VI. Izmjena i dopuna Prostornog plana uređenja Grada Gospića zlouporabio posebna prava dužnosnika propisana člankom 7. stavkom 1. podstavkom c) ZSSI-a niti da je povrijedio načela obnašanja javnih dužnosti iz članka 5. ZSSI.-a.

 Ukoliko bi Povjerenstvo steklo nova saznanja o postupanjima dužnosnika u postupku donošenja Odluke o donošenju VI. Izmjena i dopuna Prostornog plana uređenja Grada Gospića izvan onih kojima raspolaže u ovome postupku i na kojima temelji ovu odluku, a koje bi ukazivale na moguću povredu odredbi ZSSI-a, pristupit će ispitivanju takvih okolnosti te eventualnom donošenju nove odluke o pokretanju odnosno nepokretanju postupka protiv dužnosnika.

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Karlo Starčević, elektronička dostava
2. Podnositelju prijave
3. Objava na internetskoj stranici Povjerenstva
4. Pismohrana